**Terveyskampus Turku** (ruots. *Hälsocampus Åbo*, engl. *University Health Campus Turku*) on Varsinais-Suomen sairaanhoitopiirin, alueen korkeakoulujen sekä terveys- ja lääketieteen piirissä toimivien yritysten muodostama verkosto (klusteri), jonka tehtävänä on edistää toimijoidensa yhteistyötä lääketieteen, biolääketieteen, terveys- ja sosiaalialan ja terveysteknologian moniammatillisen osaamiskeskittymän kehittämiseksi Turun seudulla. Verkoston tavoitteena on kehittää perinteiset tieteen rajat ylittävää osaamista ja tarjota mahdollisuuksia tutkimukselle, innovaatioille ja yritysyhteistyölle.

Terveyskampus Turku -verkoston toiminta
---------------------------------------

Terveyskampus Turku -yhteistyötä koskeva sopimus allekirjoitettiin Varsinais-Suomen sairaanhoitopiirin ja alueen korkeakoulujen välillä 18.12.2015. Turku Science Park Oy tuli verkoston toimintaan mukaan syyskuussa 2017. Terveyskampus Turku -verkoston jäseninä ovat:

* Varsinais-Suomen sairaanhoitopiiri

* Turun yliopisto ja sen lääketieteellinen tiedekunta

* Åbo Akademi

* Turun ammattikorkeakoulu

* Yrkeshögskolan Novia ja

* Turku Science Park Oy.

Turun kaupunki osallistuu terveyskampus-yhteistyöhön omistamansa kehitysyhtiö Turku Science Park Oy:n kautta.

Terveyskampus Turku -verkostolla on johtoryhmä ja sen toiminta tapahtuu monialaisissa työryhmissä, joissa on asiantuntijaedustus edellä mainituista organisaatioista. Verkoston vuosien 2021-2025 strategiassa sen toiminta on jaettu koulutus-, tutkimus- ja innovaatioyhteistyöhön, joille kullekin on määritelty tavoitteet ja toimenpiteet. Verkoston missio on määritelty seuraavasti: "Terveyskampus Turku on monialainen terveys- ja sosiaalialan, biolääketieteen ja terveysteknologian ekosysteemi, joka kehittää alueensa tutkimus-, opetus- ja innovaatiotoimintaa sekä liiketoimintaa edistääkseen väestön terveyttä ja hyvinvointia."

Turun seudun life science -toimiala
-----------------------------------

Turun seudulla on Suomen suurin lääketeollisuuden, diagnostiikan, terveysteknologian ja elintarviketeollisuuden yritysten keskittymä ja osaamiskeskus. Turun alueen yritysten osuus Suomen koko lääkeviennistä on yli 75 % ja diagnostiikkaviennistä noin 50 % Noin puolet Suomen lääketeollisuuden ja diagnostiikka-alan työpaikoista sijaitsee Turun seudulla. Merkittäviä Turun seudun lääketeollisuuden- ja diagnostiikka-alan yrityksiä ovat mm. Bayer, Biovian, Faron Pharmaceuticals, Forendo Pharma, Hytest, Orion ja PerkinElmer. Merkittäviä elintarviketeollisuuden yrityksiä Turun seudulla ovat mm. Eckes Granini, HKScan, Nestle ja Raisio.

Turun yliopiston lääketieteellisen tiedekunnan tutkimustoiminta
---------------------------------------------------------------

Turun yliopiston lääketieteellisen tiedekunnan tutkimustoiminnan vahvuusalueita ovat kuvantaminen, lääkekehitys ja diagnostiikka. Tutkimustoiminnan infrastruktuuri on rakennettu yhteistyössä Varsinais-Suomen sairaanhoitopiirin ja BioCityTurku -tutkimusorganisaation kanssa. BioCity Turku on katto-organisaatio, jonka tehtävänä on tukea ja koordinoida life science- ja molekyylilääketieteellistä tutkimusta Turun yliopistossa ja Åbo Akademissa. Varsinais-Suomen sairaanhoitopiiriin kuuluva Turun yliopistollinen keskussairaala toimii lääketieteellisen tiedekunnan tutkimus- ja opetussairaalana.

Lääkekehitys ja diagnostiikka ovat myös Åbo Akademin tutkimustoiminnan strategisia painopistealueita.

Aiheeseen liittyviä kuvia
-------------------------

* BioCity-rakennus Turun TiedepuistossaBioCity-rakennus Turun Tiedepuistossa
* Lääketieteen opetus-, tutkimus- ja diagnostiikkatilojen rakennus - Medisiina DLääketieteen opetus-, tutkimus- ja diagnostiikkatilojen rakennus - Medisiina D
* Turun yliopistollinen keskussairaalaTurun yliopistollinen keskussairaala
* Orion Oyj:n Turun tehdasOrion Oyj:n Turun tehdas

Lähteet
-------

1. 1 2  Laaja Terveyskampus Turku -yhteistyö nostaa huippuosaamisen esille *Varsinais-Suomen sairaanhoitopiirin tiedote*.  18.12.2015. Viitattu 8.3.2021. [vanhentunut linkki]
2. ↑  Health Campus Turku - Terveyskampus Turku *Turun yliopisto: Yritysyhteistyö - yhteistyöalustat*. Turun yliopisto.  Arkistoitu 27.1.2021. Viitattu 8.3.2021.
3. ↑  Opetus- ja kulttuuriministeriön ja Turun yliopiston välinen sopimus vuosille 2017-2020 - Sivu 3 *Minedu.fi*. Opetus- ja kulttuuriministeriö. Viitattu 8.3.2021.
4. 1 2  Terveyskampus Turku - Strategia vuosille 2021-2025 *HealthCampusTurku.fi*. Viitattu 8.3.2021.
5. ↑  Terveyskampus Turku on kansainvälisesti merkittävä osaamiskeskittymä  27.9.2017. Yrkeshögskolan Novia.  Arkistoitu 2.12.2021. Viitattu 8.3.2021.
6. ↑  Health Campus Turku - Briefly in Finnish *HealthCampusTurku.fi*.  Arkistoitu 31.3.2022. Viitattu 8.3.2021.
7. ↑  Turku Science Park Oy *TurkuBusinessRegion.com*. Viitattu 8.3.2021.
8. ↑  Terveyskampus Turku tähtää kansainväliseksi huipputason osaamiskeskittymäksi *Turkuamk.fi*. Viitattu 8.3.2021.
9. ↑  Multidisciplinary knowledge cluster *HealthCampusTurku.fi*. Viitattu 8.3.2021.
10. ↑  Turun seudulla on Suomen vahvin Life Science -keskittymä *Varsinais-Suomen kumppanuusfoorumi*. Viitattu 8.3.2021.
11. 1 2  Hannu Vähämäki: Turku hakee Euroopan lääkeviraston sijoituspaikaksi *Yle Uutiset*.  2.6.2017. Viitattu 8.3.2021.
12. ↑  Health Turku: Suomen vahvin life science -alan osaamiskeskittymä ja liiketoiminnan edelläkävijä *TurkuBusinessRegion.com*. Viitattu 8.3.2021.
13. ↑  Turun yliopisto: Tutkimus lääketieteellisessä tiedekunnassa *Utu.fi*. Turun yliopisto. Viitattu 8.3.2021.
14. ↑  BioCity Turku *BioCityTurku.fi*. Viitattu 8.3.2021.
15. ↑  Tyks: Tieteellinen tutkimus Varsinais-Suomen sairaanhoitopiiri.  Arkistoitu 21.4.2021. Viitattu 8.3.2021.